**Leonid Slutski** (ven. Леонид Викторович Слуцкий, s. 4. toukokuuta 1971) on venäläinen jalkapallovalmentaja ja entinen maalivahti.

Ura
---

Slutskin oma pelaajaura maalivahtina jäi varsin lyhyeksi. Hän kerkesi pelata vain 13 ottelua FK Zvezda Gorodishchessa, kunnes joutui jättämään pelikentät polvivamman vuoksi 19-vuotiaana. Slutski loukkaantui pudoten puusta pelastaessaan naapurin kissaa. 

Pelaajauran päätyttyä enennaikaisesti Slutski oli vuosia sivussa jalkapallotehtävistä. Vuonna 2000 hän aloitti valmentajana FK Olimpia Volgogradissa, joka aloitti tuolloin ammattilaistaipaleens Venäjän kakkosdivisioonassa. Pari vuotta myöhemmin hän siirtyi FK Uralan Elistan reservijoukkueen apuvalmentajaksi ja 2003 seuran päävalmentajaksi. Hän jätti talousvaikeuksista kärsivän joukkueen 2004 ja siirtyi FK Moskovan reservijoukkueen valmentajaksi. Vuonna 2005 hänestä tuli seuran päävalmentaja Valeri Petrakovin jätettyä tehtävänsä.

FK Moskovassa Slutski teki läpimurtonsa venäläiseen valmennuseliittiin johdattamalla seuran Venäjän valioliigassa sijoille kuusi ja neljä. Kaudella 2007 seura taisteli myös Venäjän cupin voitosta, mutta taipui loppuottelussa paikallisvastus FK Lokomotiv Moskovalle jatkoajalla 1–0. Kaudeksi 2008 Slutski siirtyi PFK Krylja Sovetov Samaran peräsimeen ja johdatti seuran komeasti kuudenneksi. Lokakuussa 2009 hän jätti Krylian ja siirtyi PFK TsSKA Moskovan päävalmentajaksi. 

Slutskin johdolla TsSKA jatkoi historiallista euromenestystään myös kauden 2009/10 jälkipuoliskolla pudottamalla Sevillan jatkosta ensimmäisellä pudotuspelikierroksella ja etenemällä ensi kertaa seuran historiassa Mestarien liigan puolivälieriin.  TsSKAn tie katkesi puolivälierissä sittemmin mestaruuden voittanutta FC Internazionale Milanoa vastaan yhteismaalein 2–0.  Liigassa TsSKA sijoittui kaudella 2010 hopealle. Ratkaisevassa päätöskierroksen ottelussa Slutskin suojatit kukistivat paikallisvastustaja Spartakin 3–1.  TsSKA jatkoi hyviä otteitaan Slutskin alaisuudessa ja kaudella 2012/13 se juhli Venäjän liigamestaruutta seitsemän vuoden tauon jälkeen. Sluski luotsasi TsSKA:n myös Venäjän cupin mestaruuteen. Kaudella 2013/14 seura voitti toisen perättäisen liigamestaruuden. 

7. elokuuta 2015 hänestä tuli Venäjän jalkapallomaajoukkueen valmentaja jatkaen samalla myös TsSKA:n valmentajana. Slutskin johdolla Venäjä voitti kolme viimeistä EM2016-karsintaotteluaan ja eteni lohkonsa kakkosena lopputurnaukseen.  Kaksoisrooli ei heikentänyt Slutskin valmentamana TsSKA:n esityksiä, vaan hän johdatti joukkueen kolmatta kertaa Venäjän mestariksi kaudella 2015/16.

EM-lopputurnaukseen 2016 Slutski valitsi kokeneen joukkueen. Avausottelussa Venäjä venyi lisäajalla 1–1 tasapeliin Englantia vastaan. Päähuomion keräsi kuitenkin Venäjän ja Englannin kannattajien rajut yhteenotot Marseillen kaduilla sekä stadionilla. UEFA antoi tapahtumien jälkeen Venäjälle ehdollisen rangaistuksen kisoista sulkemisesta. Venäjän peliesitys kentällä jäi varsin heikoksi, eikä Slutski saanut puhallettua joukkueeseensa taistelutahtoa. Venäjä hävisi ottelunsa Slovakialle 2–1 ja Walesille 3–0. Näin turnaus päättyi alkulohkoon. Venäjän esitys Walesia vastaan oli todella ponneton, mikä kirvoitti kovaa kritiikkiä joukkuetta kohtaan. Ottelun jälkeen Slutski ilmoitti jättävänsä maajoukkuevalmentajan tehtävät.

Joulukuun alussa 2016 Slutski jätti tehtävänsä TsSKA:n päävalmentajana joukkueen pudottua Mestarien liigasta.

Kesäkuussa 2017 Slutskista tuli Englannin Mestaruussarjaan pudonneen Hull Cityn päävalmentaja. Slutski oli ensimmäinen venäläisvalmentaja englantilaisen seurajoukkueen peräsimessä. Menestys Hullissa jäi kuitenkin varsin vähäiseksi ja joukkue voitti Slutskin alaisuudessa vain neljä pelaamistaan 20 sarjaottelusta. Lopulta Hull City ja Slutski purkivat valmennussopimuksen joulukuun alussa 2017.

Maaliskuussa 2018 Slutski allekirjoitti kaksivuotisen sopimuksen Eredivisien SBV Vitessen kanssa. Hän aloittaa seuran valmentajana kesällä 2018. Slutskin johdolla Vitesse sijoittui kaudella 2018/19 Eredivisiessä viidenneksi. Marraskuun lopussa 2019 Slutski erosi tehtävästään, kun Vitesse oli hävinnyt viisi perättäistä ottelua Eredivisiessä.

Joulukuussa 2019 Slutski palasi valmennustehtäviin Venäjälle, kun hänestä tuli Venäjän liigassa putoamiskamppailuun juuttuneen Rubin Kazanin päävalmentaja. Slutski johdatti Rubinin Venäjän liigassa neljänneksi kaudella 2020/21 ja joukkue selvitti tiensä europeleihin ensimmäistä kertaa viiteen vuoteen. Kaudella 2021/22 menestys olikin heikompaa. Rubin hävisi viimeisellä kierroksella FK Ufalle ja putosi liigasta. Slutski jatkoi seuran valmentajana myös sarjaporrasta alempana, mutta jätti tehtävänsä marraskuussa 2022 seuran ollessa neljäntenä.

Yksityiselämä
-------------

Leonid Slutskin vaimon nimi on Irina ja heillä on 2005 syntynyt poika Dmitri.

Meriitit
--------

* Venäjän mestaruus (3): 2013, 2014, 2016
	+ Hopeaa: 2010
* Venäjän cup (2): 2011, 2013
	+ Hopeaa (2): 2007, 2016

Lähteet
-------

1. ↑  Quotes of the week BBC (englanniksi)
2. ↑  FK Moskva
3. ↑  Ramos sacked by CSKA Moscow[vanhentunut linkki]
4. ↑  Sevilla ohne Durchschlagskraft - ZSKA zum ersten Mal im Viertelfinale
5. ↑  Barcelona Ousts Arsenal, Inter Beats CSKA Moscow. Arkistoitu 17.3.2014.
6. ↑  Ten-man CSKA win Russian SuperClassico to claim silver
7. ↑  ZSKA verteidigt den Titel hauchdünn
8. ↑  Леонид Слуцкий - главный тренер национальной сборной *rfs.ru*.  7.8.2015. Venäjän jalkapalloliitto. Viitattu 7.8.2015. (venäjäksi)
9. ↑  Slutski to combine CSKA Moskva role with Russia *uefa.com*.  7.8.2015. UEFA. Viitattu 7.8.2015. (englanniksi)
10. ↑  Леонид Слуцкий назначен главным тренером сборной России по футболу *interfax.ru*.  7.8.2015. Interfax. Viitattu 7.8.2015. (venäjäksi)
11. ↑  Euro 2016: England finish perfect; Slovakia, Russia qualify *Sky Sports*.  12.10.2015. Viitattu 13.10.2015. (englanniksi)
12. ↑  CSKA Moscow win sixth Russian Premier League title *Sky Sports*.  21.5.2016. Viitattu 5.6.2016. (englanniksi)
13. ↑  Englannin ja Venäjän ottelu päättyi fanien yhteenottoon Marseillesissa *Satakunnan Kansa*.  12.6.2016. Viitattu 21.6.2016.
14. ↑  Uefa heitti Venäjän ulos EM-kisoista – ehdollisesti *Ilta-Sanomat*.  14.6.2016. Viitattu 21.6.2016.
15. ↑  Wales porskutti komeasti lohkovoittoon – surkea Venäjä koki täystyrmäyksen *Yle Urheilu*.  20.6.2016. Viitattu 21.6.2016.
16. ↑  Kommentti: Haluton Venäjä häpeäksi EM-turnauksen arvolle *Yle Urheilu*.  21.6.2016. Viitattu 21.6.2016.
17. ↑  Venäjän päävalmentaja jättää tehtävänsä EM-pettymyksen jälkeen *Yle Urheilu*.  21.6.2016. Viitattu 21.6.2016.
18. ↑  Slutsky to leave CSKA Moscow after Tottenham clash *Goal.com*.  6.12.2016. Viitattu 25.7.2017. (englanniksi)
19. ↑  Tigers Confirm Leonid Slutsky As Head Coach *Hull City*.  9.6.2017.  Arkistoitu 20.9.2017. Viitattu 25.7.2017. (englanniksi)
20. ↑  Leonid Slutsky: Hull City's Russian manager leaves after six months in charge *BBC*.  3.12.2017. Viitattu 6.12.2017. (englanniksi)
21. ↑  Russische trainer Slutsky tekent voor twee jaar bij Vitesse *NU Sport*.  12.3.2018. Viitattu 19.6.2018. (hollanniksi)
22. ↑  Slutsky resigns as Vitesse boss *Football Oranje*.  29.11.2019. Viitattu 16.12.2019. (englanniksi)
23. ↑  Леонид Слуцкий – главный тренер «Рубина» *FK Rubin Kazan*.  19.12.2019. Viitattu 20.1.2020. (venäjäksi)
24. ↑  «Рубин» попал в Лигу конференций – новый турнир, который придумали в УЕФА *Gazeta.ru*.  16.5.2021. Viitattu 11.1.2023. (venäjäksi)
25. ↑  «Уфа» обыграла «Рубин» и вытеснила казанцев с 14-го места *premierliga.ru*.  21.5.2022. Viitattu 11.1.2023. (venäjäksi)
26. ↑  Леонид Слуцкий принял решение покинуть «Рубин» *Rubin Kazan*.  15.11.2022. Viitattu 11.1.2023. (venäjäksi)
27. ↑  Leonid Slutsky to leave CSKA Moscow after taking on Tottenham at Wembley *Sky Sports*.  6.12.2016. Viitattu 21.12.2016. (englanniksi)

Aiheesta muualla
----------------

* Kuvia tai muita tiedostoja aiheesta **Leonid Slutski (jalkapalloilija)** Wikimedia Commonsissa

|  |  |  |
| --- | --- | --- |
| Edeltäjä:**Valeri Petrakov** | **FK Moskovan päävalmentaja**2005–2007 | Seuraaja:**Oleh Bloh’in** |
|
| Edeltäjä:**Aleksandr Tarhanov** | **PFK Krylja Sovetov Samaran päävalmentaja**2008–10/2009 | Seuraaja:**Juri Gazzajev** |
|
| Edeltäjä:**Juande Ramos** | **PFK TsSKA Moskovan päävalmentaja**10/2009–12/2016 | Seuraaja:**Viktar Hantšarenka** |
|
| Edeltäjä:**Fabio Capello** | **Venäjän maajoukkueen päävalmentaja**8/2015–6/2016 | Seuraaja:**Stanislav Tšertšesov** |
|
| Edeltäjä:**Marco Silva** | **Hull Cityn päävalmentaja**6–12/2017 | Seuraaja:**Nigel Adkins** |
|
| Edeltäjä:**Edward Sturing** | **SBV Vitessen päävalmentaja**2018–12/2019 | Seuraaja:**Joseph Oosting** |
|
| Edeltäjä:**Roman Šaronov** | **Rubin Kazanin päävalmentaja**12/2019–11/2022 | Seuraaja:**Juri Utkulbajev** |
|

Venäjän joukkue – Jalkapallon EM-kilpailut 2016
1 Akinfejev |
2 Šiškin |
3 Smolnikov |
4 Ignaševitš |
5 Neustädter |
6 A. Berezutski |
7 Jusupov |
8 Glušakov |
9 Kokorin |
10 Smolov |
11 Mamajev |
12 Lodigin |
13 Golovin |
14 V. Berezutski |
15 Širokov |
16 Guilherme |
17 Šatov |
18 Ivanov |
19 Samedov |
20 Torbinski |
21 Štšennikov |
22 Dzjuba |
23 Kombarov |
Valmentaja Slutski



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat

 |

 |